Malawi-hof laat Bushiri-egpaar vryShepherd Bushiri en sy vrou Mary. (Foto: WIKUS DE WET / AFP) Die selfverklaarde profeet Shepherd Bushiri en sy vrou, Mary, is Donderdag in Malawi uit aanhouding vrygelaat, berig die Malawiese media. Die egpaar het voor landdros Viva Nyimba in die landdroshof in Lilongwe verskyn ná hul inhegtenisneming Woensdag nadat Interpol ŉ lasbrief vir hul inhegtenisneming uitgereik het. Nyimba het beslis dat die Bushiri’s sonder borgtog vrygelaat moet word omdat hul inhegtenisneming in Malawi onwettig was, en het bygevoeg dat die hof slegs na die wettigheid van hul inhegtenisneming gekyk het en nie na wat in Suid-Afrika gebeur het nie. Rainbow Television het berig dat Nyimba die inhegtenisneming as onwettig beskou, aangesien die lasbrief nie deur die land se departement van binnelandse veiligheid gekanaliseer is nie. Daar is verder berig dat die staat aangevoer het dat die misdrywe wat die paartjie glo gepleeg het nie binne die grense van Malawi plaasgevind het nie. Daar word nou gewag op ŉ formele versoek van die Suid-Afrikaanse regering om hulle uit te lewer. Die egpaar het hulself Woensdagoggend aan die polisie in Lilongwe oorgegee nadat ŉ lasbrief vir hul inhegtenisneming Dinsdag in Suid-Afrika uitgereik is. Hulle het Suid-Afrika in raaiselagtige omstandighede verlaat en na hul tuisland gevlug omdat hulle glo vir hul veiligheid vrees. Die egpaar staan tereg op aanklagte van diefstal, geldwassery en bedrog in verband met ŉ beleggingskema in Suid-Afrika. Hulle is op 4 November in die landdroshof in Pretoria op borgtog van R200 000 elk vrygelaat ná hul inhegtenisneming in Oktober. As deel van hul borgtogvoorwaardes mag hulle slegs binne Gauteng en Noordwes gereis het totdat die saak afgehandel is. Hul borgtog is herroep en ŉ lasbrief vir inhegtenisneming is uitgereik. Bushiri het gesê hy glo in die grondwet van Malawi om elke burger, onder wie hy en sy vrou, te beskerm, en daarom het hulle na Malawi gevlug. Die dagblad The Nation het berig dat Bushiri gesê het hy gee nie om of daar op sy eiendom in Suid-Afrika beslag gelê word nie, omdat sy lewe belangriker as eiendom is.